กรุงเทพมหานครจัดเสวนา “ร่วมมือ ร่วมใจ แก้ไขวิกฤต PM2.5” เร่งแก้ไขปัญหามลพิษทางอากาศเพื่อคุณภาพชีวิตที่ดีของประชาชน
กรุงเทพมหานครจัดเสวนา “ร่วมมือ ร่วมใจ แก้ไขวิกฤต PM2.5” เร่งแก้ไขปัญหามลพิษทางอากาศเพื่อคุณภาพชีวิตที่ดีของประชาชนพล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นประธานในพิธีเปิดการเสวนา “ร่วมมือ ร่วมใจ แก้ไขวิกฤต PM2.5” เพื่อบูรณาการการทำงานร่วมกันกับทุกภาคส่วน แก้ไขปัญหามลพิษทางอากาศสร้างคุณภาพอากาศที่ดีให้กรุงเทพมหานคร โดยมีคณะผู้บริหารกรุงเทพมหานคร กรมควบคุมมลพิษ สมาคมวิศวกรรมสถานแห่งประเทศไทย ในพระบรมราชูปถัมภ์ และหน่วยงานที่เกี่ยวข้อง ณ หอศิลปวัฒนธรรมแห่งกรุงเทพมหานคร เขตปทุมวัน ผู้ว่าราชการกรุงเทพมหานคร กล่าวว่า ปัจจุบันหลายเมืองของโลก กำลังประสบปัญหามลภาวะทางอากาศ โดยข้อมูลจากองการอนามัยโลก ปี 2561 ระบุว่าแต่ละปีจะมีประชากรโลกเสียชีวิตก่อนวัยอันควรจากปัญหามลพิษทางอากาศกว่า 6,500,000 คน เป็นเด็กมากถึง 1,700,000 คน และกรุงเทพมหานครเป็นหนึ่งในเมืองที่ประสบปัญหาฝุ่นละออง PM2.5 เกินมาตรฐาน มีสาเหตุหลักมาจากการเผาไหม้เชื้อเพลิงของรถยนต์ดีเซล โรงงานอุตสหกรรม การเผาในที่โล่ง และการก่อสร้างโครงการขนาดใหญ่ทำให้การจราจรติดขัด รวมถึงสภาพอุตุนิยมวิทยามีอากาศนิ่ง ลมสงบ ทำให้ฝุ่นละอองไม่สามารถลอยตัวขึ้นสูงได้ จึงเกิดการสะสมฝุ่นละอองในอากาศเพิ่มขึ้น ส่งผลกระทบต่อสุขภาพอนามัยและคุณภาพชีวิตของประชาชน ซึ่งจำเป็นจะต้องเร่งแก้ไข กรุงเทพมหานครได้พยายามผลักดันนโยบาย ดำเนินการแก้ไข ด้วยมาตรการต่างๆ เพื่อพัฒนาฟื้นฟูและอนุรักษ์สิ่งแวดล้อม ตลอดจนแก้ไข้ปัญหามาอย่างต่อเนื่อง เพื่อให้ประชาชนปลอดภัยจากปัญหาวิกฤตทางอากาศ ซึ่งการจัดงานเสวนาเเลกเปลี่ยนความรู้ครั้งนี้จะเป็นประโยชน์ต่อการแก้ไขปัญหาฝุ่นละอองขนาดเล็ก PM 2.5 ที่จะทำให้ประชาชนปลอดภัยและมีคุณภาพชีวิตที่ดีขึ้นสำหรับ การเสวนา "ร่วมมือ ร่วมใจ แก้ไขวิกฤต PM2.5" นอกจากเป็นการบูรณาการการทำงานร่วมกันกับทุกภาคส่วน เพื่อแก้ไขปัญหามลพิษทางอากาศแล้ว ยังสร้างคุณภาพอากาศที่ดีให้กรุงเทพมหานครให้เป็นเมืองปลอดภัย น่าอยู่และยั่งยืนสำหรับทุกคนด้วย